cyanic-selkie/wikianc huggingface dataset:
Νίκος Σαμψών
Πραξικόπημα και ανάληψη της προεδρίας
Η επιλογή του Σαμψών από τους πραξικοπηματίες δεν ήταν τυχαία, αφού ο ίδιος απολάμβανε της πλήρους εμπιστοσύνης τους καθώς είχε, από χρόνια, αναπτύξει στενές επαφές με στελέχη της χούντας των Αθηνών, με πράκτορες της ΚΥΠ αλλά και με Ελλαδίτες αξιωματικούς που υπηρετούσαν στην Κύπρο. Εξάλλου, εκείνη την ημέρα, μετά τις πρώτες συγκρούσεις, οπότε και κατέστη σαφές ποια πλευρά θα επικρατούσε, μετέβη, όπως άλλωστε και άλλοι αντιμακαριακοί παράγοντες, στην έδρα του ΓΕΕΦ με σκοπό να συνδράμει τους πραξικοπηματίες. Μάλιστα, φέρεται να αναζήτησε για λογαριασμό τους κάποια από τα πρόσωπα που προορίζονταν για αντικαταστάτες του Μακαρίου.
Ο Σαμψών ορκίστηκε την ίδια ημέρα από τον, καθαιρεμένο από την Μείζονα Ιερά Σύνοδο, Γεννάδιο και στη συνέχεια προχώρησε σε διάγγελμα προς τον λαό όπου μεταξύ άλλων κατηγορούσε τον Μακάριο, δικαιολογούσε το πραξικόπημα ισχυριζόμενος ότι ο στρατός αναγκάστηκε να επέμβει λόγω εσωτερικών πολιτικών ανωμαλιών ενώ τόνιζε ότι αναλάμβανε με ιδιαίτερη υπερηφάνεια τα νέα του καθήκοντα και πως στόχος του ήταν η αποκατάσταση του νόμου και της τάξεως, η ηρεμία στους κόλπους της κυπριακής εκκλησίας, η άμεση αντιμετώπιση των προβλημάτων όλων των κοινωνικών τάξεων, η συνέχιση της διαδικασίας επίλυσης του Κυπριακού μέσω ενισχυμένων διακοινοτικών συνομιλιών καθώς και η προκήρυξη ελεύθερων εκλογών σε ορίζοντα ενός έτους.
Αμέσως μετά την οριστική επικράτηση των πραξικοπηματιών, ο Σαμψών εκμεταλλευόμενος τη θέση του πέτυχε να προστατεύσει αρκετούς υποστηρικτές του Μακαρίου αποτρέποντας ακόμα και δολοφονίες ενώ κατά τις παραμονές της εισβολής και με τον πόλεμο να πλανάται πάνω από την Κύπρο πρότεινε γενική επιστράτευση η οποία όμως απορρίφθηκε από τον ταξίαρχο Γεωργίτση με το σκεπτικό να μην προκληθεί η Τουρκία. Παράλληλα, προσπάθησε να κατευνάσει τους φόβους της διεθνούς κοινής γνώμης για τις εξελίξεις καθώς και να πείσει την τουρκοκυπριακή κοινότητα πως το καθεστώς δεν αποτελούσε απειλή για αυτούς, με την ελπίδα πως με αυτόν τον τρόπο θα απέκλειε το ενδεχόμενο τουρκικής επέμβασης.
Η τουρκική εισβολή
Όμως, με την εκδήλωση της τουρκικής εισβολής φάνηκε ότι η στηριζόμενη και επιβαλλόμενη από τις πραξικοπηματικές δυνάμεις, κυβέρνηση Σαμψών, δεν ενέπνεε την αξιοπιστία και την εμπιστοσύνη που θα χρειαζόταν σε περίοδο εθνικής κρίσης. Συγκεκριμένα, αρκετοί αρνήθηκαν να πάρουν τα όπλα ενώ άλλοι, κυρίως τις πρώτες ώρες, είδαν την εισβολή ως ευκαιρία για να καταρρεύσει η πραξικοπηματική κυβέρνηση. Συν τοις άλλοις, ο Σαμψών ως προσωπικότητα δεν διέθετε κύρος στο εξωτερικό και η τοποθέτησή του στην θέση του προέδρου χαρακτηρίστηκε προκλητική : στην Αγγλία λόγω της έντονης δράσης του την περίοδο του αγώνα της ΕΟΚΑ είχε τη φήμη του δολοφόνου και εκτελεστή Άγγλων ενώ ήταν για τους Τούρκους μισητή προσωπικότητα κυρίως εξαιτίας των γεγονότων στην Ομορφίτα τον Δεκέμβριο του 1963.
Αξίζει να σημειωθεί πως ο Σαμψών θεωρείτο από τους πραξικοπηματίες προσωρινή λύση ανάγκης, ενώ ταυτόχρονα η θέση του επιβαρυνόταν και από τις αρνητικές αναφορές από τα ξένα ΜΜΕ.
Η σύλληψη και η δίκη του Σαμψών
Στις 27 Απριλίου το επαρχιακό δικαστήριο της Λευκωσίας αποφάσισε την απευθείας παραπομπή του σε κακουργιοδικείο έπειτα από εισήγηση της εισαγγελίας για αποφυγή της διαδικασίας της προανάκρισης, κάτι που δέχτηκε και ο ίδιος ο Σαμψών, ο οποίος παρουσιάστηκε στη δίκη χωρίς συνήγορο αφού κανένας δικηγόρος δεν είχε δεχτεί να αναλάβει μέχρι εκείνη τη στιγμή την υπεράσπισή του. Άξιο αναφοράς είναι το γεγονός πως κατά τη διάρκεια της συνεδρίασης, έξω από τον χώρο των δικαστηρίων σημειώθηκαν άγριες συμπλοκές μεταξύ υποστηρικτών και αντιπάλων του κατηγορουμένου ενώ η αστυνομία προχώρησε στη σύλληψη πέντε υποστηρικτών (οι τέσσερις εκ των οποίων ήταν γυναίκες) του Σαμψών με την κατηγορία ότι συμπεριφέρθηκαν απρεπώς και ότι εξύβρισαν τον πρόεδρο της δημοκρατίας, Μακάριο.
Η δίκη του Σαμψών, την υπεράσπιση του οποίου ανέλαβε τελικά ο Μανώλης Χριστοφίδης, συνεχίστηκε από την 21η Ιουλίου στο Κακουργιοδικείο Λευκωσίας, το οποίο εξέδωσε κατά την 31η Αυγούστου 1976 την ετυμηγορία του, τονίζοντας πως ο κατηγορούμενος δεν δικαζόταν για τα πιστεύω του αλλά για τις πράξεις του : το δικαστήριο απεφάνθη πως ο Νίκος Σαμψών κρίθηκε ένοχος για συνεργασία σε πολεμικές επιχειρήσεις εναντίον της Κυπριακής Δημοκρατίας καθώς και για σφετερισμό του αξιώματος του προέδρου της δημοκρατίας κατά το διάστημα από τις 15 μέχρι και τις 23 Ιουλίου του 1974, κατηγορίες τις οποίες είχε αποδεχτεί και ο ίδιος, και του επιβλήθηκε εικοσαετής ποινή φυλάκισης με βάση τα άρθρα 20, 21 και 40 του ποινικού κώδικα ενώ η απόφαση δεν εφεσιβλήθη. Νωρίτερα, ο Σαμψών είχε δηλώσει στο δικαστήριο πως δεν μετάνιωνε για τις πράξεις του και πως έδρασε με γνώμονα την εξυπηρέτηση της πατρίδας.
Μετάβαση και παραμονή στο εξωτερικό
Περίπου τρία χρόνια αργότερα, στις 21 Απριλίου του 1979, με διάταγμα του τότε προέδρου της κυπριακής δημοκρατίας, Σπύρου Κυπριανού, πραγματοποιήθηκε προσωρινή αναστολή της ποινής του Σαμψών για λόγους υγείας. Συγκεκριμένα, έπειτα από εξέταση στην οποία υποβλήθηκε από γιατρούς από την Ελλάδα, τις ΗΠΑ και την Κύπρο, διαγνώστηκε επιδείνωση της υγείας του (ο Σαμψών υπέφερε από αιμοπτύσεις) και κρίθηκε απαραίτητη η άμεση μετάβασή του σε κλινική του εξωτερικού για θεραπεία.
Η αναστολή της ποινής είχε αρχικά εξάμηνη διάρκεια, η οποία στην πορεία διπλασιάστηκε, και έγινε αφού πρώτα ο Σαμψών υπέγραψε δήλωση με την οποία υποχρεούτο μετά την απόλυσή του από τις φυλακές να εγκαταλείψει άμεσα την Κύπρο και να μην επανέλθει μέχρι την αποπεράτωση της θεραπείας και να εκτίσει το υπόλοιπο της ποινής του με την επιστροφή του από το εξωτερικό, μετά την αποθεραπεία.
Ο Σαμψών μετέβη αρχικά για ιατρική παρακολούθηση στο Μόναχο της Δυτικής Γερμανίας και αργότερα στη Γαλλία όπου και παρέμεινε ως το 1990 παρά το γεγονός ότι ο πρόεδρος Σπύρος Κυπριανού είχε άρει από τον Δεκέμβριο του 1980 το διάταγμα της προσωρινής αναστολής που του είχε παρασχεθεί το 1979 και ταυτόχρονα τον καλούσε να επιστρέψει στην Κύπρο για να εκτίσει το υπόλοιπο της ποινής του, καθώς σύμφωνα με πληροφορίες που είχε στη διάθεσή της η κυπριακή κυβέρνηση, ο Σαμψών στο διάστημα της μέχρι τότε απουσίας του όχι μόνο δεν είχε υποβληθεί σε θεραπεία αλλά ταυτόχρονα συνδεόταν (σύμφωνα πάντα με τους ισχυρισμούς της κυπριακής κυβέρνησης) και με παράνομες δραστηριότητες.
Κατά τη διάρκεια της παραμονής του στο εξωτερικό, μεταξύ άλλων υποστήριξε ότι την 17η Ιουλίου 1974, τρεις ημέρες πριν την τουρκική εισβολή στην Κύπρο, πραγματοποιήθηκε στο Λονδίνο μυστική συνάντηση μεταξύ του Μακαρίου και Μπουλέντ Ετσεβίτ.
Επιστροφή στην Κύπρο
Μετά την επιστροφή του στην Κύπρο, ο Σαμψών τέθηκε υπό κράτηση. Στις 6 Σεπτεμβρίου του 1991, το Ανώτατο Δικαστήριο θα αποφασίσει την αποφυλάκιση του, έτσι στις 22 Μαρτίου 1992 του απονεμήθηκε χάρη του υπολοίπου της ποινής του, από τον τότε Πρόεδρο της Κυπριακής Δημοκρατίας Γιώργο Βασιλείου. Μετά την αποφυλάκισή του, επέστρεψε στον δημοσιογραφικό χώρο συνεχίζοντας την έκδοση των εφημερίδων του, που είχε ξεκινήσει από παλαιότερα, δύο ημερησίων, της «Μάχης» και της «Νίκης», και μίας εβδομαδιαίας, του «Θάρρους».
Θάνατος
Απεβίωσε σε ηλικία 66 ετών, την Τετάρτη 9 Μαΐου 2001 έπειτα από πολύχρονη αντιμετώπιση καρκίνου, σε κλινική της Λευκωσίας όπου νοσηλευόταν. Η σορός του εκτέθηκε σε λαϊκό προσκύνημα στα γραφεία της εφημερίδας «Μάχη», γεγονός που προκάλεσε την αντίδραση του ΑΚΕΛ που με ανακοίνωση υποστήριξε πως ο Σαμψών λόγω της συμπεριφοράς του κατά το πραξικόπημα δεν άξιζε την τιμή λαϊκού προσκυνήματος. Η κηδεία του πραγματοποιήθηκε την 12η Μαΐου στον Ι. Ν. της Παναγίας Ευαγγελίστριας στην Παλλουριώτισσα υπό την παρουσία πλήθους κόσμου ανάμεσα στους οποίους συγκαταλέγονταν ο πρόεδρος του ΔΗΣΥ Νίκος Αναστασιάδης καθώς και αρκετοί βουλευτές και στελέχη του κόμματος ενώ στη νεκρώσιμο ακολουθία χοροστάτησε ο τότε αρχιεπίσκοπος Κύπρου Χρυσόστομος Α'.
Ήταν παντρεμένος με τη Βέρα Φεσσά με την οποία απέκτησε έναν γιο και μια κόρη. Ο γιος του Σωτήρης Σαμψών είναι αντιπρόεδρος του ΔΗΣΥ και πρώην βουλευτής Αμμοχώστου.
Εξωτερικοί σύνδεσμοι
Κατηγορία:Κύπριοι δημοσιογράφοι Κατηγορία:Κύπριοι αγωνιστές του 1955-59 Κατηγορία:Κύπριοι εκδότες Κατηγορία:Βουλευτές Αμμοχώστου Κατηγορία:Βουλευτές εκλεγμένοι με την Προοδευτική Παράταξη Κατηγορία:Βουλευτές Β΄ Κοινοβουλευτικής Περιόδου (Κύπρος)
Λεωνίδας
Ο Λεωνίδας Α´ (Σπάρτη, περ. 540 π.Χ. –Θερμοπύλες, Αύγουστος ή Οκτώβριος 480 π.Χ.) ήταν αρχαίος Έλληνας ο οποίος διατέλεσε βασιλιάς της Σπάρτης από τη δυναστεία των Αγιαδών. Ο πατέρας του ήταν ο βασιλιάς Αναξανδρίδας Β΄ (ή Αλεξανδρίδας αλλιώς), ο οποίος απέκτησε τέσσερις γιους: τον Κλεομένη από τη δεύτερη γυναίκα του καί τρεις γιους (Δωριέας, Λεωνίδας, Κλεόμβροτος) από την πρώτη του συζυγο Πιστευόταν πως ήταν απόγονος του Ηρακλή.
Βιογραφία
Ο Λεωνίδας ανέβηκε στο θρόνο το 488 π.Χ. μετά τον αδελφό του τον Κλεομένη, τον οποίο ο πατέρας του είχε αποκτήσει από τη δεύτερη σύζυγό του. Ο Λεωνίδας, καθότι τριτότοκος γιος, δεν περίμενε ότι θα γινόταν βασιλιάς. Όμως ο Κλεομένης εξορίστηκε και τελικά πέθανε σε μια φυλακή της Σπάρτης και ο Δωριέας είχε πεθάνει στη Σικελία οδηγώντας μια ομάδα μισθοφόρων.
Γενεαλογικό δέντρο
Αν ο Λεωνίδας γεννήθηκε το 540 π.Χ., τότε το 510 π.Χ. πρέπει να ήταν σε ηλικία γάμου. Είτε παντρεύτηκε μια γυναίκα το όνομα της οποίας αγνοούμε, οπότε και χώρισε αργότερα, είτε έμεινε ανύπαντρος μέχρι τα τέλη της δεκαετίας του 490 π.Χ., όταν παντρεύτηκε τη Γοργώ, η οποία ήταν κόρη του ετεροθαλούς αδελφού του, Κλεομένη. Εκείνη την εποχή, ήταν φυσιολογικό οι βασιλείς να παντρεύονται κοντινά συγγενικά τους πρόσωπα για να διατηρήσουν το βασιλικό αίμα. Ο Λεωνίδας με τη Γοργώ απέκτησαν ένα γιο, τον Πλείσταρχο, γεγονός που τον καθιστούσε ισότιμο με τους τριακόσιους, οι οποίοι επιλέχθηκαν να τον συνοδέψουν στις Θερμοπύλες εν μέρει επειδή είχαν όλοι τους γιο. Ο Λεωνίδας με αυτό τον τρόπο επέλεξε πως όποιοι μαχητές θα πήγαιναν να πολεμήσουν έπρεπε να είχαν τουλάχιστον ένα γιο, ώστε να διατηρηθεί η γενιά τους. Από τους δυο βασιλιάδες της Σπάρτης θέλησε να πάει ο Λεωνίδας, υπακούοντας και σε ένα χρησμό του μαντείου των Δελφών που έλεγε: "Ή πόλη της Σπάρτης θα σβηστεί από το χάρτη ή θα θρηνήσει τον βασιλιά της".
Θερμοπύλες
thumb|300px|Ο Λεωνίδας στις Θερμοπύλες, από τον [[Ζακ-Λουί Νταβίντ, 1814]]
Ο Λεωνίδας ανέλαβε την ηγεσία του συμμαχικού ελληνικού στρατού και κατάφερε με επιτυχία να τους κρατήσει ενωμένους και να ξεχάσουν τις διαφορές τους. Η στρατιωτική του ευφυΐα έγινε εμφανής τον Αύγουστο του 480 π.Χ. στο στενό των Θερμοπυλών, με το τρόπο που παρέταξε τα στρατιωτικά τμήματα και με τη ταχύτητα με την οποία τα ενάλλασσε στο πεδίο της μάχης.
Μπροστά στον πολυπληθέστατο στρατό των Περσών, ο Λεωνίδας με 300 Σπαρτιάτες και 700 Θεσπιείς προέβαλε γενναία αντίσταση, εκμεταλλευόμενος και τη φυσική διαμόρφωση της θέσης. Όταν ο Ξέρξης του απέστειλε αγγελιαφόρο και του ζήτησε να παραδώσει τα όπλα και να παραδοθεί, ο Σπαρτιάτης βασιλιάς απάντησε «Μολών λαβέ», δηλαδή «έλα να τα πάρεις», θέλοντας έτσι να τον προκαλέσει να δώσει μάχη και να αποδείξει την αξία του. Το διαχρονικό «μολών λαβέ» έχει περάσει πλέον στην ιστορία, έχει γίνει καθημερινή φράση και του έχει χαρίσει αιώνια αίγλη. Με αντίθετους συμβολισμούς έχει καταγραφεί και η προδοσία του Εφιάλτη, ο οποίος οδήγησε τους Πέρσες στα νώτα των Ελλήνων από την Ανοπαία οδό και εξασφάλισε τη νίκη του περσικού στρατού. Όλοι οι Έλληνες στρατιώτες σκοτώθηκαν, μεταξύ των οποίων και ο βασιλιάς Λεωνίδας, ο οποίος έγινε σύμβολο πατριωτικής αυτοθυσίας.
Αρχαιότητα
Η θυσία του Λεωνίδα και των 300 συμπολεμιστών του έγινε διαχρονικό σύμβολο και στη θέση που έπεσε ο Λεωνίδας και οι συμπολεμιστές του οι αρχαίοι έστησαν μνημείο με χαραγμένο πάνω του το γνωστό επίγραμμα του Σιμωνίδη:
"Ξένε, πες στους Λακεδαιμόνιους ότι κειτόμεθα εδώ, πιστοί στους νόμους τους", εννοώντας: "πεθάναμε εδώ ακολουθώντας τις σπαρτιατικές παραδόσεις".
Σύγχρονη ιστορία
Στις παρυφές της ακρόπολης της Σπάρτης και στα βόρεια όρια της σημερινής πόλης, σώζονται τα ερείπια ενός ιδιόμορφου ναόσχημου οικοδομήματος, του Λεωνιδαίου (5ου αι. π.Χ.). Είναι χτισμένο με μεγάλους πωρόλιθους και χωρίζεται σε δύο θαλάμους. Η τοπική παράδοση θεωρεί ότι είναι ο τάφος του Λεωνίδα, ωστόσο είναι γνωστό ότι τα οστά του μεταφέρθηκαν από τις Θερμοπύλες και τάφηκαν βορειότερα, κοντά στο θέατρο.
Η σύγχρονη πολιτεία έχει χτίσει ένα μνημείο-τύμβο στην πόλη της Σπάρτης και ένα άγαλμα-μνημείο στο πεδίο όπου έγινε η μάχη των Θερμοπυλών. Το μνημείο των Θερμοπυλών ανεγέρθηκε το 1955 και το είχε δημιουργήσει ο γλύπτης Βάσος Φαληρέας. Στο κεντρικό βάθρο υπάρχει ένα ορειχάλκινο άγαλμα του Σπαρτιάτη βασιλιά με δόρυ και ασπίδα. Δύο αγάλματα τον συντροφεύουν, οι αναπαραστάσεις του Ευρώτα και του Ταΰγετου. Στη βάση τοποθετήθηκε πλάκα η οποία αναγράφει "ΜΟΛΩΝ ΛΑΒΕ". Ομοίως το επιβλητικό άγαλμα στη Σπάρτη φιλοτεχνήθηκε από τον ίδιο το 1969 και βρίσκεται στο τέρμα της λεωφόρου Κ. Παλαιολόγου και μπροστά από το Εθνικό Στάδιο της πόλης. Η μορφή του βασιλιά Λεωνίδα και στα δύο αγάλματα, στη Σπάρτη και στις Θερμοπύλες, έχει βασιστεί σε μια αναπαράσταση πολεμιστή που ανακάλυψε η Βρετανική Αρχαιολογική Σχολή το 1920 και ταυτίστηκε με τον πεσόντα βασιλέα.
Συμβολισμός και πρότυπο
Το ηρωικό πρότυπο του Λεωνίδα και η ανάμνηση της μάχης των Θερμοπυλών αποτέλεσε παράδειγμα για πολλούς λαούς σε πολλές φάσεις της ιστορίας. Οι σύγχρονοι Έλληνες το χρησιμοποίησαν ενάντια στην οθωμανική αυτοκρατορία, κατά την επανάσταση του 1821, οι Σύμμαχοι στην εισβολή του Άξονα στην Ελλάδα, οι επαναστάτες κατά τη Γαλλική Επανάσταση το χρησιμοποίησαν για να αντικατοπτρίσουν τη πάλη μεταξύ των αριστοκρατικών και των δημοκρατικών δυνάμεων, ο Ναπολέων Α΄ Βοναπάρτης το χρησιμοποίησε πριν τη μάχη του Βατερλώ, οι Ρωμαίοι όποτε πολεμούσαν τους λαούς της Ασίας και οι Ιρλανδοί στον αγώνα τους για την ανεξαρτησία. Η Γερμανική αεροπορία κατά τον Δεύτερο Παγκόσμιο Πόλεμο διέθετε μια ομάδα πιλότων αυτοκτονίας, κάτι σαν τους καμικάζι των Ιαπώνων, που ονομαζόταν "Λεωνίδας". Η ομάδα συστάθηκε ύστερα από απαίτηση της πιλότου Χάνα Ράιτς προς τον Χίτλερ και όταν η ομάδα συστάθηκε τελούσε κάτω από τις διαταγές του αξιωματικού Βέρνερ Μπάουμπαχ και ανήκε στην υπηρεσία της Μυστικής Πτέρυγας Μάχης KG200 (γερμ. Geheim Geschwader).
Επιρροή στις τέχνες
Πολλοί καλλιτέχνες εμπνεύστηκαν από τον αρχαίο Σπαρτιάτη βασιλιά και γύρισαν ταινίες ή ζωγράφισαν πίνακες, ενώ και πολλοί συγγραφείς έγραψαν βιβλία με θέμα τον ηρωισμό του και την ιδεολογία της αυτοθυσίας για την επιβίωση της κοινότητας. Η φιγούρα του Λεωνίδα έγινε κεντρικός πρωταγωνιστής στα παρακάτω καλλιτεχνικά και συγγραφικά έργα:
Παραπομπές
Κατηγορία:Βασιλείς της αρχαίας Σπάρτης Κατηγορία:Πρωταγωνιστές των Περσικών Πολέμων Κατηγορία:Ήρωες της Ελλάδας
Κύπελλο Κύπρου ποδοσφαίρου ανδρών 1954-55
Το Κύπελλο Κύπρου 1954-55 ήταν η 18η έκδοση του Κυπέλλου Κύπρου. Νικήτρια ήταν η ΕΠΑ για πέμπτη φορά στην ιστορία της.
Σύστημα διεξαγωγής
Στο κύπελλο Κύπρου 1954-55 συμμετείχαν οι 10 ομάδες του πρωταθλήματος Α΄ κατηγορίας 1954-55 και 6 από 11 τις ομάδες του πρωταθλήματος Β΄ κατηγορίας 1954-55. Οι 6 ομάδες της Β΄ κατηγορίας που είχαν δικαίωμα συμμετοχής ήταν οι 3 πρωταθλήτριες των ομίλων (Νέα Σαλαμίνα, Ορφέας Λευκωσίας και Ανταίος Λεμεσού) ενώ οι άλλες 3 (Ντεμίρσπορ Λάρνακας, Τουρκ Κουτζιούκ και Κενσγίκ Κιουτζιού) προέκυψαν μέσα από κλήρωση των υπόλοιπων 8 ομάδων της Β΄ κατηγορίας.
Το κύπελλο διεξήχθη σε 4 γύρους με το σύστημα νοκ-άουτ. Οι αγώνες ήταν μονοί και διεξάγονταν στην έδρα της ομάδας που είχε κληρωθεί ως γηπεδούχος. Σε περίπτωση ισοπαλίας διεξαγόταν επαναληπτικός στην έδρα της άλλης ομάδας.
Τελικός
Στον τελικό προκρίθηκαν η ΕΠΑ και ο Πεζοπορικός. Ο τελικός διεξήχθη στις 10 Ιουλίου 1955 στο Παλιό Γ.Σ.Π. στη Λευκωσία. Νικήτρια ήταν η ΕΠΑ με σκορ 2-1.
Διαιτητής: Αλή Σιτκή
ΕΠΑ: Νίκος Πύργος, Μιχαλάκης Παπακωνσταντίνου, Στέλιος Παστού, Τάκης Χριστοδουλίδης, Θεόδωρος Γεωργίου, Ανδρέας Περόν, Κοκής Ιωάννου, Αράμ Τερζιάν, Κωστάκης Λουρουτζιάτης, Αλέξης Παπακωνσταντίνου, Σπύρος Κυπριανού
Πεζοπορικός: Λάκης Μιχαηλίδης, Μιχαλάκης Κυριακίδης, Παναής Αντωνίου «Τούμπας», Ανδρέας Ασσιώτης, Νώνης Προδρόμου, Κόκος Λουκαΐδης, Άριστος Καϊσίδης, Τάκης Χαραλάμπους, Ανδρέας Παπαδόπουλος, Μιλτής Μιχαηλίδης, Κόκος Μυτίστης
Σκόρερ: 3΄ 1-0 Αράμ Τερζιάν, 60΄ 2-0 Κωστάκης Λουρουτζιάτης, 62΄ 2-1 Άριστος Καϊσίδης
Δείτε επίσης
Κατηγορία:Κύπελλο Κύπρου (ποδόσφαιρο ανδρών) Κατηγορία:Εγχώρια ποδοσφαιρικά κύπελλα 1954-1955
Δολοφονία της Κίρστεν Κόστας
Η Κίρστεν Μαρίνα Κόστας (Kirsten Marina Costas· 23 Ιουλίου του 1968 – 23 Ιουνίου του 1984) ήταν Αμερικανίδα μαθήτρια λυκείου, η οποία δολοφονήθηκε από τη συμμαθήτρια της Μπερναντέτ Πρότι (Bernadette Protti) τον Ιούνιο του 1984.
Ιστορικό
Η Κίρστεν ήταν κόρη του Άρθουρ και της Μπέριτ Κόστας, ενός εύπορου ζευγαριού. Εκείνη και ο αδερφός της Πίτερ μεγάλωσαν στη μικρή προαστιακή πόλη Ορίντα της Καλιφόρνια. Η Κίρστεν φοιτούσε στο λύκειο Miramonte ως αριστούχος μαθήτρια και ήταν μέλος της ομάδας κολύμβησης του σχολειο και μαζορέτα. Η Κίρστεν φορούσε πάντα την τελευταία λέξη της μόδας και ήταν αγαπητή και δημοφιλής στο σχολείο της. Παρόλο που ορισμένοι ισχυρίστηκαν ότι ήταν ορισμένες φορές σαρκαστική, σνομπ και έκανε αγενή σχόλια, οι φίλοι της την παρουσίασαν ως πνευματώδη και με αυτοπεποίθηση.
Από την άλλη πλευρά η Μπερναντέτ Πρότι, είναι Αμερικανίδα ιταλικής καταγωγής, γεννημένη στις 20 Σεπτεμβρίου του 1968. Ήταν το μικρότερο από τα έξι παιδιά μια φτωχής καθολικής οικογένειας. Ο πατέρας της ήταν συνταξιούχος και έπρεπε να θρέψει με τα πενιχρά του εισοδήματα την οικογένεια του και η μητέρα της ήταν νοικοκυρά. Ως εκ τούτου, ήταν δύσκολο για τους Πρότι να αντέξουν οικονομικά τον τρόπο ζωής που επιθυμούσε η Μπερναντέτ. Θεωρούσε τους γονείς της πολύ μεγάλους και επίσης ένιωθε ότι δεν την υπολόγιζαν. Εκτός από τις οικογενειακές της συνθήκες, η Μπερναντέτ Πρότι είχε και άλλα υποκείμενα προβλήματα. Για παράδειγμα, θεωρούσε τον εαυτό της μη ελκυστικό και ανεπιθύμητο και φυσικά, στην ηλικία της, αυτή η αντίληψη την πίκρανε πολύ. Δυστυχώς, αντιμετώπισε πολλά εμπόδια για να γίνει τόσο δημοφιλής όσο το είδωλο της η Κίρστεν Κόστας. Παρόλο που οι συμμαθητές της είπαν ότι «ήταν αποδεκτή και δημοφιλής με τον δικό της τρόπο», ο έντονος αυτοέλεγχος της Πρότι την έκανε να επικεντρωθεί υπερβολικά στις ελλείψεις της, καθώς δεν της αρκούσε που ήταν αρεστή. Η Μπερναντέτ ήθελε μια πλούσια ζωή γεμάτη με πολυτέλειες που θα την έκαναν να την προσέξουν όλοι στο σχολείο, όπως συνέβαινε με την συμμαθήτρια της, Κίρστεν Κόστας. Επίσης αν και ήταν καλή μαθήτρια, ποτέ δεν έγινε μαζορέτα και δεν κατάφερε να μπει στο σχολικό βιβλίο της επετηρίδας του λυκείου Miramonte σε αντίθεση με την Κίρστεν που κατάφερε και τα δύο.
Σύμφωνα με ορισμένες πηγές, η Κίρστεν παρατήρησε κάποια στιγμή ότι η Μπερναντέτ είχε εμμονή μαζί της, καθώς ήθελε να την εντυπωσιάσει και να γίνει μέλος της παρέας της. Η Κίρστεν το εκμεταλλεύτηκε αυτό και την ανάγκαζε να κάνει περίεργα πράγματα για χάρη της. Συγκεκριμένα η Μπερναντέτ, έπιασε δουλειά στο σχολικό γραφείο στο πλευρό της Κίρστεν, η οποία της ζητούσε να της κάνει διάφορες εξυπηρετήσεις για τους φίλους της. Φυσικά, αυτές οι χάρες ήταν αρκετά επικίνδυνες καθώς θα είχαν ως αποτέλεσμα τον τερματισμό των προνομίων της Κόστας. Έτσι η Μπερναντέτ δέχτηκε να κάνει ότι της ζητούσε η Κίρστεν, κάτι που την βοήθησε να κερδίσει την αποδοχή της υπόλοιπης παρέας. Τελικά η Μπερναντέτ και η Κίρστεν έγιναν την ίδια περίοδο μέλη της σχολικής αδελφότητα Bob-O-Links, των οποίων τα μέλη αποκαλούσαν τους εαυτούς τους χαϊδευτικά ως "Bobbies". Η συγκεκριμένη εθελοντική ομάδα δημιουργήθηκε για να οργανώσει εράνους και άλλες φιλανθρωπικές εκδηλώσεις. Όμως καμία από τις προσπάθειες της Πρότι δεν αποδείχθηκε αρκετά αποτελεσματική στο να τραβήξει την προσοχή της Κόστας, η οποία συνέχισε να αγνοεί την ύπαρξη της και συχνά κορόιδευε τον φτωχό τρόπο ζωής της.
Για παράδειγμα, ένα προγραμματισμένο σχολικό ταξίδι για σκι έληξε καταστροφικά για την Μπερναντέτ. Εκείνη είχε δουλέψει σκληρά προσέχοντας μικρά παιδιά της γειτονιάς της για να μπορέσει να παραβρεθεί σε αυτή την εκδρομή. Ωστόσο, δεν έβγαλε αρκετά χρήματα και τα ρούχα και ο εξοπλισμός του σκι που κατάφερε να αγοράσει ήταν όλα μεταχειρισμένα. Ανόμοια, τα ρούχα και ο εξοπλισμός της Κίρστεν ήταν καινούργια, ακριβά και μοντέρνα. Όταν λοιπόν είδε τα πράγματα της Μπερναντέτ, έκανε υποτιμητικά σχόλια μπροστά σε όλους που έφεραν σε δύσκολη θέση την Πρότι, παρόλο που γνώριζε ότι δεν είχε την οικονομική άνεση για να αγοράσει καλύτερα από αυτά.
Υπόθεση
Η Μπερναντέτ είχε καταστρώσει ένα έξυπνο σχέδιο για να κερδίσει την προσοχή της Κίρστεν. Τηλεφώνησε από ένα τηλεφωνικό θάλαμο στο σπίτι της Κόστας ενώ εκείνη έλειπε και χωρίς να αποκαλύψει ποια είναι, είπε στη μητέρα της Κίρστεν ότι είναι μια φίλη της κόρη της από την σχολική αδελφότητα και ότι στις 23 Ιουνίου του 1984 στις 21:00 ήταν καλεσμένη σε δείπνο έκπληξη για τα νεότερα μέλη των Bob-o-Links και ότι αυτή η πληροφορία έπρεπε να μένει μυστική για να μην χαλάσει η έκπληξη. Επιπλέον είπε στην Μπέριτ ότι θα περνούσε να πάρει την Κίρστεν με το αυτοκίνητο της στις 20:30. Από την άλλη, η Μπερναντέτ ενημέρωσε τους γονείς της ότι εκείνη την ημέρα θα ήταν απασχολημένη καθώς θα έκανε μπέιμπι σίτινγκ και γι' αυτό χρειαζόταν το οικογενειακό αυτοκίνητο. Όταν έφτασε το Σάββατο και συναντήθηκαν, η Κόστας με έκπληξη ανακάλυψε ότι δεν την περίμενε στο αυτοκίνητο μια από τις φίλες της όπως πίστευε και απογοητεύτηκε.
Αν και γνώριζε ότι οι bobbies δεν είχαν δείπνο, η Κίρστεν την ακολούθησε καθώς η Πρότι την ενημέρωσε ότι πήγαιναν σε ένα μεγάλο κολεγιακό πάρτι. Κατά την διάρκεια της διαδρομής, η Κόστας παρατήρησε ότι υπήρχε ένα μαχαίρι στο αυτοκίνητο. Η Μπερναντέτ γελώντας της είπε ότι το χρησιμοποιούσε η αδελφή της Βιρτζίνια Πρότι, η οποία γευμάτιζε συχνά στο όχημα στα διαλείμματα από την δουλειά της, και το χρειαζόταν για να κόβει φρούτα και λαχανικά. Αυτό δεν φάνηκε να ενοχλεί την Κίρστεν. Όταν οι κοπέλες έφτασαν στην πόλη Μόραγκα της Καλιφόρνιας, η Κίρστεν ζήτησε από την Πρότι να σταθμεύσει έξω από μια εκκλησία. Κάθισαν εκεί για 40 λεπτά, και σύμφωνα με την Μπερναντέτ, η Κίρστεν της πρόσφερε ένα τσιγάρο μαριχουάνας και εκείνη το αρνήθηκε. Κατόπιν η Κίρστεν ρώτησε την Μπερναντέτ για το πάρτι που είχε αναφέρει και έμαθε ότι η πρόσκληση της ήταν από τρίτο πρόσωπο και δεν ήταν άμεσα καλεσμένες. Η Κόστας αρνήθηκε κατηγορηματικά να παρευρεθεί σε ένα πάρτι στο οποίο δεν είχε πραγματικά προσκληθεί, με αποτέλεσμα η Πρότι να της πει ότι με την στάση της "χαλούσε τα πάντα". Η Κίρστεν της απάντησε ότι δεν υπήρχε τίποτα για να χαλάσει. Αυτό έκανε την Μπερναντέτ να κλάψει και να ρωτήσει την Κόστας γιατί ήταν τόσο κακιά μαζί της και δεν την δεχόταν σαν φίλη της. Σε απάντηση, η Κίρστεν γούρλωσε τα μάτια της, με αποτέλεσμα η Μπερναντέτ να της αποκαλύψει ότι την θαύμαζε πολύ και ήθελε να της μοιάσει. Η Κόστας είδε αυτές τις εξομολογήσεις ως αξιολύπητες και μίλησε άσχημα στην Μπερναντέτ. Πριν βγει από το αυτοκίνητο την αποκάλεσε αλλόκοτη και περίεργη.
Η Κίρστεν πήγε σε ένα γειτονικό σπίτι που άνηκε στον Άλεξ και της Μαίρη Τζέιν Άρνολντ, λέγοντας τους ότι φοβόταν γιατί η φίλη της συμπεριφερόταν πολύ «περίεργα». Κατόπιν τους ζήτησε να τηλεφωνήσει στο σπίτι της και εκείνοι της το επέτρεψαν. Όταν η Κίρστεν δεν μπόρεσε να επικοινωνήσει τηλεφωνικά με τους γονείς της, ο Άλεξ Άρνολντ προσφέρθηκε να την μεταφέρει με το αυτοκίνητο του στο σπίτι της. Στην διαδρομή παρατήρησε ότι ένα μουσταρδί όχημα μάρκας Φόρντ Πίντο τους ακολουθούσε. Η Μπερναντέτ ανησυχούσε για τη φήμη της αφού είχε ντροπιαστεί και δεν μπορούσε να αφήσει τα πράγματα να γίνουν γνωστά σε όλους. Πίστευε ότι η Κίρστεν θα διασκέδαζε εκθέτοντας την στα μέλη των "Bobbies". Καθώς η Κίρστεν κατευθυνόταν προς το σπίτι της, ο Άρνολντ, καθισμένος στο αυτοκίνητο του, είδε μια γυναικεία φιγούρα να επιτίθεται στην Κίρστεν. Εκείνος νόμιζε ότι την γρονθοκόπησε, αλλά στην πραγματικότητα την είχε μαχαιρώσει πέντε φορές με ένα κουζινομάχαιρο πριν τραπεί σε φυγή. Ένας γείτονας, ο Άρθουρ Χίλμαν βρισκόταν στην κουζίνα του όταν άκουσε κραυγές να προέρχονται από τον δρόμο. Η Κίρστεν χτύπησε την εξώπορτα και όταν της άνοιξε ο Άρθουρ πήγε προς το μέρος του, ουρλιάζοντας: «''Βοήθησε με. Βοήθησε με. Με έχουν μαχαιρωσεί''». Κατόπιν σωριάστηκε στην αγκαλιά του. Ο Άρθουρ έσκισε την μπλούζα της και προσπάθησε να σταματήσει την αιμορραγία και ταυτόχρονα φώναξε στον γιο του να καλέσει ασθενοφόρο. Ρώτησε την Κίρστεν ποιος την μαχαίρωσε, αλλά σύμφωνα με πληροφορίες το μόνο πράγμα που είπε ήταν ότι δεν μπορούσε να αναπνεύσει. Ο Χιλμαν προσπάθησε να την βοηθήσει κάνοντας της ανάνηψη από το στόμα. Εν τω μεταξύ έφτασε το ασθενοφόρο και η αστυνομία. Λίγα λεπτά αργότερα επέστρεφαν στο σπίτι με το αυτοκίνητο οι γονείς και ο αδελφός της Κίρστεν. Καθώς ενημερώθηκαν για την κατάσταση, η Κόστας μεταφέρθηκε σε ένα κοντινό νοσοκομείο.
Εν τω μεταξύ, η Μπερναντέτ έφτασε στο σπίτι της γύρω στις 22:00 το βράδυ, και πιστεύοντας ότι η Κίρστεν είχε πει στην αστυνομία πως την μαχαίρωσε, περίμενε να φτάσουν οι αστυνομικοί και να της βάλουν χειροπέδες. Κάτι τέτοιο όμως δεν συνέβη. Αντίθετα, η Πρότι έκανε μια βόλτα αργά το βράδυ με τη μητέρα της. Μέχρι τις 23:00 το Σάββατο 23 Ιουνίου του 1984, η Κίρστεν Κόστας κηρύχθηκε νεκρή επειδή ένα από τα τραύματα που υπέστη είχε διχοτομήσει την κύρια αρτηρία στην καρδιά της.
Καθώς η Ορίντα ήταν μια δεμένη κοινότητα, οι κάτοικοι σοκαρίστηκαν από την άγρια δολοφονία της Κίρστεν Κόστας και πίστευαν αρχικά πως η δράστης δεν ήταν ντόπια. Πέντε ημέρες αργότερα, εκατοντάδες άτομα παρευρέθηκαν στην κηδεία της, συμπεριλαμβανομένου καθηγητών και μαθητών, μέσα στους οποίους ήταν και η Μπερναντέτ. Η Πρότι φαινόταν βυθισμένη στο πένθος και οι ενέργειες της μετά την κηδεία της Κίρστεν δεν δημιούργησαν υποψίες προς το πρόσωπο της. Όπως και η υπόλοιπη κοινότητα, η ζωή της Μπερναντέτε βρήκε σιγά σιγά τον δρόμο της επιστροφής στην κανονικότητα. Η νέα σχολική χρονιά ξεκίνησε, και η Μπερναντέτ Πρότι συνέχισε τη ζωή της ως μαθήτρια και ως μέλος των Bobbies.
Η αστυνομία χρειάστηκε σχεδόν έξι μήνες για να βρει την δολοφόνο της Κόστας. Ο Άρνολντ και άλλοι μάρτυρες περιέγραψαν την δράστη αργότερα ως μια ξανθιά νεαρή γυναίκα με στρογγυλό πρόσωπο, που φορούσε κίτρινο φούτερ και ένα ξεθωριασμένο κόκκινο παντελόνι φόρμας και έφυγε από την σκηνή του εγκλήματος οδηγώντας με ταχύτητα ένα όχημα μάρκας Φόρντ Πίντο. Ο Άρνολντ την ακολούθησε για περίπου ένα τέταρτο του μιλίου αλλά μετά την έχασε. Αυτά ήταν τα μοναδικά στοιχεία των αρχών. Χωρίς να έχουν κάποια ύποπτο, οι τοπικές αρχές επιβολής του νόμου «διεξήγαγαν περισσότερες από 300 ανακρίσεις, ερεύνησαν περισσότερα από 1.000 στοιχεία και εξέτασαν 750 οχήματα Πίντο». Έδωσαν ιδιαίτερη έμφαση στους μαθητές του λυκείου Miramonte, αλλά η Πρότι δεν ξεχώρισε ως προφανής ένοχος. Επιπρόσθετα πολλά άτομα από το σχολείο, ήξεραν ότι η οικογένεια της Μπερναντέτ είχε όχημα ιδίας μάρκας με της δολοφόνου, αλλά θεώρησαν ότι εκείνη «ήταν το τελευταίο άτομο που θα σκεφτόντουσαν» ότι θα μπορούσε να βλάψει κάποιον. Σε συνδυασμό με το γεγονός ότι η Πρότι φαινόταν τόσο στενοχωρημένη για τη δολοφονία όσο όλοι οι άλλοι, ήταν εύκολο να την βγάλουν από την λίστα των υπόπτων. Έτσι οι αρχές ξεκίνησαν να ερευνούν πιο βαθιά το παρελθόν της Κίρστεν. Με αυτό τον τρόπο έμαθαν από άλλους μαθητές για μια άλλη κοπέλα με γκοθ στυλ ντυσίματος, ονόματι Νάνσυ Κέιν, η οποία ήταν παλιά φίλη του θύματος και είχε δεχθεί εκφοβισμό και κοροϊδία για την εμφάνιση της από την Κίρστεν. Πολλοί φίλοι και συμμαθητές άρχισαν να επιτίθονται στην κοπέλα καθώς την θεωρούσαν ένοχη. Έτσι η μητέρα της Κέιν της απαγόρευσε να συνεχίσει την συνεργασία της με την αστυνομία και τελικά την έγραψε σε άλλο σχολείο. Αν και η μεταγραφή υποτίθεται ότι θα έκανε τη ζωή της Νάνσυ πιο εύκολη, πολλοί θεώρησαν την κίνηση ως παραδοχή της ενοχής της. Οι αρχές επιβολής του νόμου, ωστόσο, σταμάτησαν να υποπτεύονται την Κέιν καθώς είχε ισχυρό άλλοθι και ανέκριναν ξανά την Πρότι καθώς τα χαρακτηριστικά της ταίριαζαν με αυτή της υπόπτου. Σε αντίθεση με την Νάνσυ, η Μπερναντέτ συμφώνησε να περάσει ένα τεστ ανίχνευσης ψεύδους, αλλά τα αποτελέσματα ήταν ασαφή. Στην ανάκριση της, η Πρότι υποστήριξε ότι εκείνο το Σάββατο εργαζόταν καθώς πρόσεχε κάποια παιδιά, έναν ισχυρισμό που επιβεβαίωσε και η μητέρα της. Η Ελέιν Πρότι δεν είχε κανένα λόγο να πιστέψει ότι η κόρη της είχε πει ψέματα για το πού βρισκόταν εκείνο το φρικτό βραδύ, και η επιβεβαίωση της έδωσε στην Μπερναντέτ ένα βολικό άλλοθι.
Τις ημέρες που ακολούθησαν μετά την ανάκριση της, η Πρότι δεν μπορούσε πλέον να υποκρίνεται. Με την σύλληψη της να φαντάζει δεδομένη, συλλογίστηκε το έγκλημα της και τα συναισθήματα ξαφνικά ήταν καταιγιστικά. Πάνω στην συναισθηματική φόρτιση που την κατέκλισε εκείνες τις στιγμές έγραψε 2 επιστολές. Η πρώτη ανέφερε τα εξής:
2. Δεν θέλω άλλο να πληγώνω τους άλλους.
3. Θέλω να πάω στον παράδεισο όταν πεθάνω.
4. Μετανιώνω γι' αυτό που έκανα.
5. Δεν μπορώ να φέρω πίσω την Κίρστεν ούτε να γυρίσω τον χρόνο πίσω.
''6. Αν αυτοκτονήσω θα πληγώσω ακόμα περισσότερο τους ανθρώπους (κυρίως την οικογένεια μου). Νομίζω ότι θα μπορούσα να αυτοκτονήσω. Όμως θα πήγαινα στην κόλαση. Θα προτιμούσα να δώσω τέρμα στην ζωή μου παρά να συνεχίσω να ζω αν οι άνθρωποι ήξεραν… Αν και είναι απίστευτο, οι γονείς μου είναι άγιοι που αν μάθαιναν την αλήθεια, θα με συγχωρούσαν και θα με αγαπούσαν.''
Στις 10 Δεκεμβρίου του 1984, η Πρότι είπε στη μητέρα της ότι έπρεπε να της μιλήσει. Η Ελέιν συμφώνησε, αλλά τελικά αποκοιμήθηκε πριν προλάβουν να μιλήσουν οι δυο τους. Το επόμενο πρωί, η Μπερναντέτ είπε στη μητέρα της ότι της είχε γράψει ένα γράμμα και το έβαλε στον πάγκο της κουζίνας. Ζήτησε από την Ελέιν να περιμένει 30 λεπτά πριν το διαβάσει και μετά έφυγε για το σχολείο της. Η Ελέιν έκανε την προσευχή της και μισή ώρα αργότερα άνοιξε το σημείωμα στο οποίο η κόρη της ομολογούσε ότι δολοφόνησε την Κίρστεν Κόστας. Συγκεκριμένα έγραψε:
Αγαπητοί μαμά και μπαμπά,
''Προσπαθώ να σας το πω όλη μέρα, αλλά σας αγαπώ τόσο πολύ που μου είναι πολύ δύσκολο, οπότε παίρνω τον εύκολο δρόμο…. Ο άνθρωπος του FBI… νομίζει ότι το έκανα. Και έχει δίκιο… Μπόρεσα να ζήσω με αυτό [για λίγο], αλλά δεν μπορώ να το αγνοήσω, είναι υπερβολικό για μένα και δεν μπορώ να είμαι τόσο απατηλή… Σας παρακαλώ ακόμα να με αγαπάτε. Δεν μπορώ να ζήσω αν δεν με αγαπάτε. Έχω καταστρέψει τη ζωή μου και τη δική σας και δεν ξέρω τι να κάνω. Ντρέπομαι και φοβάμαι. Παρακαλώ μην πείτε πώς μπόρεσες ή γιατί το έκανες, επειδή ούτε εγώ το καταλαβαίνω και δεν μπορώ να το εξηγήσω.''
Η Ελέιν συγκλονισμένη, οδήγησε μέχρι το σχολείο για να πάρει αμέσως την Μπερναντέτ μαζί της, λέγοντας αργότερα: «Ήθελα μια τελευταία συνάντηση με την κόρη μου». Η Ελέιν και ο σύζυγος της Ρέιμοντ οδήγησαν την Μπερναντέτ στο γραφείο του σερίφη, όπου εκείνη παραδέχτηκε την ενοχή της σε μια 90λεπτη μαγνητοφωνημένη ομολογία. Ωστόσο, οι ντετέκτιβ έμειναν μπερδεμένοι όταν ο Πρότι τους ρώτησε: "Πρέπει να επιστρέψω στο σχολείο; Δεν θα μπορέσω να ζήσω αν όλα αυτά γίνουν γνωστά. Θα προτιμούσα να πεθάνω." Στις 11 Δεκεμβρίου του 1984 η Μπερναντέτ Πρότι συνελήφθη επίσημα.
Ενώ παραδέχτηκε ότι σκότωσε την Κόστας, ήταν ανένδοτη ότι το αρχικό της κίνητρο ήταν να γίνει φίλη με την μαζορέτα. Αντίθετα, υποστήριξε ότι το βράδυ εκείνο η κατάσταση ξέφυγε όταν τα δυο κορίτσια μάλωσαν για το κάπνισμα μαριχουάνας. Αργότερα παραδέχτηκε ότι ακολουθούσε την Κίρστεν στο σπίτι της, γιατί δεν ήθελε εκείνη να μεταφέρει στο σχολείο την φήμη ότι ήταν περίεργη.
Στην δίκη που ακολούθησε, η Μπερναντέτ ισχυρίστηκε ότι πάνω στην ταραχή της, βρήκε το μαχαίρι τυχαία μπροστά της μέσα στο όχημα. Δήλωσε επίσης ότι την επόμενη μέρα, έπλυνε το μαχαίρι και το επέστρεψε στην κουζίνα, ενώ αργότερα, πέταξε το φούτερ της στα σκουπίδια. Η υπεράσπιση της, ο αναπληρωτής εισαγγελέας Τζον Όντα, υποστήριξε ότι η Πρότι ήταν «μια αφελή, ανεπιτήδευτη νεαρή κοπέλα που αργότερα εξέφρασε τη φρίκη της για αυτό που έκανε». Επίσης δήλωσε ότι η επίθεση ήταν παρορμητική, με την Μπερναντέτ να χτυπά το σύμβολο όλων όσων ήθελε και δεν μπορούσε να αποκτήσει. Η αδερφή της Πρότι στην κατάθεση της υποστήριξε ότι πράγματι εκείνη χρησιμοποιούσε το μαχαίρι για να κόβει λαχανικά. Κατόπιν παρουσιάστηκε στην δική η μαγνητοφωνημένη ομολογία της κατηγορουμένης.
Από την άλλη πλευρά, η εισαγγελία πίστευε ότι κανείς δεν θα χρησιμοποιούσε ένα μαχαίρι μήκους 18 ιντσών για να κόψει λαχανικά και τρόφιμα. Έτσι ισχυρίστηκε ότι η δολοφονία της Κίρστεν ήταν προμελετημένη και υποκινήθηκε από ζήλια. Το γεγονός ότι η Πρότι φορούσε μόνο μια φόρμα το βράδυ της δολοφονίας, αποδείκνυε ότι δεν σχεδίαζε ποτέ να πάει την Κόστα σε πάρτι. Αντίθετα, ήθελε να τιμωρήσει την μαζορέτα επειδή ήταν δημοφιλής και επιτυχημένη. Οι συμμαθητές τους υποστήριξαν αυτόν τον ισχυρισμό, δηλώνοντας ότι η Μπερναντέτ ήταν απελπισμένη για αποδοχή και ότι δεν πίστευαν σε καμία περίπτωση ότι θα απέρριπτε τη μαριχουάνα αν της έδινε την ευκαιρία να κερδίσει την εύνοια της Κόστας.
Απόφαση Δίκης και Αποφυλάκιση
Την 1η Απριλίου του 1985, η εισαγγελία απέτυχε να αποδείξει ότι η Μπερναντέτ είχε προμελετήσει την ανθρωποκτονία της Κρίστεν. Έτσι ο δικαστής Έντουαρντ Μέριλ έκρινε ότι η Πρότι έπρεπε να καταδικαστεί για φόνο δεύτερου βαθμού με μέγιστη ποινή φυλάκισης τα εννέα έτη. Μετά την καταδίκη της, η Μπερναντέτ στάλθηκε σε ένα Σωφρονιστικό Ίδρυμα για καταδικασμένους εφήβους της Καλιφόρνια στη Βεντούρα, όπου ολοκλήρωσε το σχολείο και έλαβε το απολυτήριο της. Το 1986 το ζεύγος Κόστας, αηδιασμένοι από το αποτέλεσμα της δίκης, εγκατέλειψαν μαζί με τον γιο τους την Ορίντα και μετακόμισαν στην Αλάσκα και κατόπιν στη Χαβάη, μην μπορώντας πλέον να ζουν στον τόπο που δολοφονήθηκε το παιδί τους. Εφτά χρόνια αργότερα, στις 10 Ιουνίου του 1992, η Πρότι απελευθερώθηκε με περιοριστικούς όρους σε ηλικία 23 ετών. Οι γονείς της Κίρστεν αντιτάχθηκαν έντονα στην αποφυλάκιση της Μπερναντέτ, και έστειλαν μια βιντεοκασέτα στην οποία προέτρεπαν το συμβούλιο αποφυλάκισης να μην αφήσει ελεύθερο την δολοφόνο της κόρης τους. Ωστόσο αλλά δεν κατάφεραν να την ανατρέψουν την απόφαση των αρχών.
Αμέσως μετά η Πρότι άλλαξε νόμιμα το όνομα της και έφυγε από την Καλιφόρνια και από τα φώτα της δημοσιότητας. Παρόλα αυτά κάποιοι χρήστες του διαδικτύου βρήκαν τελικά την νέα της ταυτότητα και αποκάλυψαν ότι εκείνη είχε αποφοιτήσει από το κολέγιο και είχε παντρευτεί και εργάζεται ως νοσοκόμα.
Προσαρμογές
Ο Αμερικανός σκηνοθέτης Τζέιμς Μπένινγκ κάλυψε τον απόηχο της δολοφονίας στο ντοκιμαντέρ του με τίτλο: Landscape Suicide (Τοπίο Αυτοκτονίας) του 1987.
Το 1994, η ιστορία έγινε τηλεταινία με τίτλο A Friend to Die For (Μια φίλη για την οποία θα πέθαινες) (ή επίσης γνωστή ως Death of a Cheerleader/Ο Θάνατος μια Μαζορέτας), με την ηθοποιό Τόρι Σπέλινγκ ως Στέισι Λόκγουντ, έναν χαρακτήρα βασισμένο στην Κίρστεν Κόστας και την ηθοποιό Κέλλυ Μάρτιν ως Άντζελα Ντελβέτσιο, έναν χαρακτήρα που βασίζεται στην Μπερναντέτε Πρόττι.
Η προαναφερθείσα ταινία ξαναδημιουργήθηκε το 2019 ως τηλεταινία του τηλεοπτικού σταθμού Lifetime με πρωταγωνίστριες τις ηθοποιούς Άμπρεϊ Πιπλς ως Μπρίτζετ Μορέτι και την Σάρα Ντάγκντεϊλ ως Κέλλυ Λοκ, χαρακτήρες βασισμένους στην Πρόττι και την Κόστας και την Κέλλυ Μάρτιν, που ενσάρκωσε την Πρόττι στην πρώτη τηλεοπτική ταινία, να υποδύεται σε αυτήν την εκδοχή μια πράκτορα του FBI που την παρακολουθήσει.
Η δολοφονία της Κίρστεν Κόστας αναπαραστάθηκε στην 5η σεζόν της σειράς Deadly Women (Γυναίκες Δολοφόνοι). Επίσης στην 1η σεζόν και 3ο επεισόδιο, της σειράς The 1980's: The Deadliest Decade (1980: Η πιο Αιματηρή Δεκαετία) του καναλιού Investigation Discovery. Τέλος παρουσιάστηκε σε ένα επεισόδιο του ντοκιμαντέρ Killer Kids (Παιδιά Δολοφόνοι) με τίτλο Rumors & The To-Do List (Φήμες & Η λίστα υποχρεώσεων).
Αναφορές
Κατηγορία:Γυναίκες Δολοφόνοι, Γυναίκες θύματα ανθρωποκτονίας Κατηγορία:Εγκλήματα στην Αμερική
Ντόρα Μακρυγιάννη
Η Ντόρα Μακρυγιάννη (Αίγιο, 15 Φεβρουαρίου 1991) είναι Ελληνίδα ηθοποιός.
Βιογραφικό
Γεννήθηκε στο Αίγιο όπου και πέρασε τα παιδικά της χρόνια. Τελειώνοντας το σχολείο σπούδασε οικονομικά και ασφαλιστική, ενώ μετά το πέρας των σπουδών της ξεκίνησε να εργάζεται στο ασφαλιστικό γραφείο του πατέρα της στο Αίγιο. Παράλληλα με την εργασία της στο ασφαλιστικό γραφείο, ασχολήθηκε με την υποκριτική ως μέλος μιας ερασιτεχνικής θεατρικής ομάδας. Αυτή η επαφή με την υποκριτική την οδήγησε στο να λάβει την απόφαση να εργαστεί επαγγελματικά ως ηθοποιός. Σε ηλικία 24 ετών εγκαταστάθηκε στην Αθήνα, δίνοντας εξετάσεις σε διάφορες σχολές θεάτρου. Τελικά το 2015 έγινε δεκτή στη Δραματική Σχολή του Εθνικού Θεάτρου ξεκινώντας τις σπουδές της. Αποφοίτησε από το Εθνικό Θέατρο την άνοιξη του 2018.
Κατά τη διάρκεια μιας παράστασης που συμμετείχε λίγο πριν το τέλος των σπουδών της, η Θεανώ Κυριάκη, υπεύθυνη μυθοπλασίας του ANT1, της πρότεινε τον πρωταγωνιστικό ρόλο για τη νέα καθημερινή δραματική σειρά του σταθμού Γυναίκα Χωρίς Όνομα, που θα έκανε πρεμιέρα τη σεζόν 2018-2019. Η ίδια έκανε το τηλεοπτικό της ντεμπούτο στη σειρά υποδυόμενη τη Μαρίνα Αντωνιάδου μια νεαρή κοπέλα που χάνει την νεογέννητη κόρη της και μπαίνει στη φυλακή εξαιτίας της βιολογικής της μητέρας και επιστρέφει χρόνια μετά με νέα ταυτότητα με σκοπό την εκδίκηση. Παρέμεινε στη σειρά μέχρι την ολοκλήρωσή της τον Ιούλιο του 2020. Την ίδια περίοδο έγινε γνωστό, πως συνεχίζει την συνεργασία της με τον τηλεοπτικό σταθμό ANT1 με πρωταγωνιστικό ρόλο στη νέα καθημερινή σειρά Ήλιος. Εκεί υποδύθηκε την Αλίκη Βενεκίδη, από τον Σεπτέμβριο του 2020 μέχρι τον Απρίλιο του 2022, έχοντας πρωταγωνιστική παρουσία καθ' όλη τη διάρκεια της σειράς σε συνολικά 319 επεισόδια. Το καλοκαίρι του 2021 πραγματοποίησε το θεατρικό της ντεμπούτο στο κλασικό έργο Αντιγόνη του Σοφοκλή, σε σκηνοθεσία Θέμη Μουμουλίδη με περιοδεία σε όλη την Ελλάδα. Τη σεζόν 2021-2022 ακολούθησε η επόμενη θεατρική της συνεργασία στο έργο Αγώνας Νέγρου και Σκύλων του Μπερνάρ Μαρί Κολτές στο θέατρο Τζένη Καρέζη. Το καλοκαίρι του 2022 ακολούθησε η δεύτερη σεζόν της Αντιγόνης με την ίδια ομάδα. Τη σεζόν 2022-2023, ύστερα από αρκετά χρόνια στην καθημερινή τηλεόραση, ερμήνευσε ένα ρόλο κλειδί στην αστυνομική σειρά μυστηρίου της ΕΡΤ1 Κάνε ότι κοιμάσαι, αυτόν της μυστήριας δικηγόρου Χρύσας Πολέμη. Το καλοκαίρι του 2023 πρωταγωνιστεί στο πλευρό της Μίρκας Παπακωνσταντίνου στην παράσταση Οι πεταλούδες είναι ελεύθερες σε σκηνοθεσία Σταμάτη Φασουλή για συγκεκριμένο αριθμό παραστάσεων στην Κύπρο.
Προσωπική ζωή
Τον Οκτώβριο του 2018 σε συνεντεύξή της μίλησε δημόσια για το θέμα της κακοποίησης που η ίδια βίωσε σε μία ερωτική σχέση της σε ηλικία 17 ετών. Όπως είπε λίγο καιρό μετά, ο λόγος που έκανε την συγκεκριμένη δήλωση ήταν για να παροτρύνει γυναίκες που βίωσαν παρόμοιες καταστάσεις να μιλήσουν ανοικτά για τη λύση του προβλήματος.
Παραπομπές
Κατηγορία:Ελληνίδες ηθοποιοί κινηματογράφου Κατηγορία:Ελληνίδες ηθοποιοί τηλεόρασης Κατηγορία:Ελληνίδες ηθοποιοί θεάτρου
Σαπέλ-ντ'Υέν
Το Σαπέλ-ντ'Υέν (γαλλικά: Chapelle-d'Huin, ) είναι γαλλική κοινότητα στο νομό του Ντου, στη διοικητική περιοχή της Βουργουνδίας-Φρανς-Κοντέ.
Βέγας
Βέγας και διεθνώς Vega είναι η ιδιαίτερη ονομασία του αστέρα α (άλφα) του αστερισμού Λύρα. Είναι ο φωτεινότερος αστέρας της Λύρας και ο δεύτερος σε φωτεινότητα ολόκληρου του βόρειου ημισφαιρίου της ουράνιας σφαίρας μετά τον Αρκτούρο και πέμπτος λαμπρότερος σε όλη την ουράνια σφαίρα. Βρίσκεται σε απόσταση μόλις 25 ετών φωτός ενώ, μαζί με τον Σείριο και τον Αρκτούρο είναι τα λαμπρότερα αστέρια στη γειτονιά του Ήλιου.
Ο Βέγας είναι ένας από τους καλύτερα μελετημένους αστέρες μετά τον Ήλιο. Ο Βέγας θα είναι ο βόρειος πολικός αστέρας σε 13727 χρόνια, όταν η απόκλισή του θα είναι +86°14', όπως ήταν και το 12.000 π.Χ. λόγω της μεταπτώσεως των ισημεριών. Ο Βέγας ήταν το πρώτο άστρο μετά τον Ήλιο που φωτογραφήθηκε και το πρώτο του οποίο το φάσμα καταγράφηκε.
Ονομασίες και Ιστορία
Το όνομα Βέγας, παρότι μοιάζει ελληνικό, προέρχεται από το αραβικό Waki, που στους Αλφόνσειους Πίνακες πήρε τη μορφή Wega. Η πλήρης αραβική ονομασία ήταν Al Nasr al Waki, δηλαδή «ο αετός που πέφτει ή εφορμά», και αντιστοιχούσε σε ολόκληρο τον αστερισμό. Στη συνέχεια ο Bayer ανέφερε αμφότερα τα Wega και Vega, οπότε και καθιερώθηκε το δεύτερο (αν και ορθότερο είναι το πρώτο). Ο Σκάλιγκερ αναφέρει τον Βέγα ως Waghi, ενώ ο Ριτσιόλι ως Vuega και Vagieh. Παρόμοια με τους Άραβες, οι αρχαίοι Αιγύπτιοι κατά τον Hewitt αποκαλούσαν τον Βέγα Maat, δηλαδή «αστέρα-όρνιο».
Χωρίς να είναι βέβαιο, πιθανολογείται ότι οι Βαβυλώνιοι αποκαλούσαν τον Βέγα Dilgan, «Αγγελιαφόρο του Φωτός». Δεδομένου ότι κατά τη 15η χιλιετία π.Χ. ήταν, χάρη στη μετάπτωση του γήινου άξονα, κοντά στη θέση του σημερινού Πολικού Αστέρα, κοντά στον Βόρειο Ουράνιο Πόλο, το όνομα που του απέδιδαν οι προγενέστεροι Ακκάδιοι, Tir-anna (= Ζωή των Ουρανών), φαίνεται να είναι κάποια μακρινή ανάμνηση από το γεγονός αυτό. Το ίδιο και οι Ασσύριοι ονόμαζαν τον Βέγα Dayan-same (= Δικαστή των Ουρανών). Στα σανσκριτικά ονομαζόταν Abhijit, δηλαδή «Νικηφόρος». Περί το 14.000 μ.Χ. ο Βέγας θα ξαναγίνει το πολικό άστρο για όσους ζούμε στο βόρειο ημισφαίριο της Γης.
Οι Κινέζοι, συναστρώνοντας τον Βέγα με τους αστέρες ε και ζ Λύρας, σχημάτιζαν την Chi Neu, το Κορίτσι που Γνέθει ή Υφαίνει. Επίσης, εκεί τοποθετούσαν τη μία άκρη της «Γέφυρας της Κίσσας» πάνω από τον Γαλαξία, με τον «Γελαδάρη» τους (τον αστερισμό Αετό) να αποτελεί την άλλη άκρη. Υποτίθεται ότι η Chi Neu είναι απομονωμένη από τον σύζυγό της Niu Lang (τον Αλτάιρ) και τα παιδιά τους (τους αστέρες β και γ Αετού) στην άλλη πλευρά του ποταμού-Γαλαξία. Αλλά ο σχετικός μύθος, δημοφιλής όχι μόνο στην Κίνα αλλά και στην Κορέα και την Ιαπωνία, έχει πολλές παραλλαγές, με τον Κύκνο να παίρνει κάποτε μέρος. Στην Ιαπωνία συγκεκριμένα, ο Βέγας αποκαλείται «Η Πριγκίπισσα Υφάντρα». Η ιαπωνική εορτή Ταναμπάτα βασίζεται πάνω στον σχετικό θρύλο.
Ο Βέγας υπήρξε ο πρώτος αστέρας που φωτογραφήθηκε, στις 16 Ιουλίου 1850, και ο πρώτος αστέρας του οποίου φωτογραφήθηκε το φάσμα, το 1872. Δεν είναι βέβαιο το κατά πόσο υπήρξε και ο πρώτος αστέρας του οποίου μετρήθηκε η ηλιοκεντρική παράλλαξη, στα πρωτοπόρα πειράματα του Φρίντριχ Στρούβε το 1837.
Αστροφυσικά δεδομένα
Ο Βέγας είναι, κατά κάποιο τρόπο, το πρότυπο του «ακριβώς» λευκού αστέρα αφού η κλίμακα της κυανής φωτεινότητας (μεγέθους) B ορίσθηκε έτσι ώστε ο δείκτης χρώματος (B-V) για τον Βέγα να είναι ακριβώς 0,00. Μοιράζεται τον ίδιο φασματικό τύπο με τον Σείριο και η μέση επιφανειακή του θερμοκρασία ανέρχεται στους 9.600 K. Είναι όμως σχετικώς νεαρός αστέρας της Κύριας Ακολουθίας, αφού η ηλικία του υπολογίζεται στα 450 ως 460 εκατομμύρια έτη Πάντως δεν θα ζήσει περισσότερο από 1 δισεκατομμύριο έτη συνολικά. Η διάμετρός του είναι 2,26 με 2,78 φορές μεγαλύτερη της ηλιακής. Η απόκλιση ευθύνεται στο γεγονός ότι η περιστροφή του Βέγα είναι πολύ γρήγορη (μόνο 12,5 ώρες, δηλαδή περίπου 50 φορές ταχύτερη από την ηλιακή) και γι'αυτό το λόγο έχει πεπλατυσμένο σχήμα. Η πεπλάτυνση επίσης σημαίνει ότι αν δεν βλέπαμε την πολική του περιοχή αλλά τον ισημερινό του, θα φαινόταν περίπου 20% αμυδρότερος εξαιτίας ενός αστροφυσικού φαινομένου που ονομάζεται βαρυτική αμαύρωση και ισορροπεί την επιφανειακή του θερμοκρασία από 7.600 K στον ισημερινό σε σχεδόν 10.000 K κοντά στους πόλους του.
Παρά το ότι ο Βέγας δεν είναι γίγαντας αστέρας, έχει απόλυτο μέγεθος 0,58. Αυτό σημαίνει ότι στην πραγματικότητα είναι τριάντα εφτά φορές λαμπρότερος από τον Ήλιο και 2,5 φορές λαμπρότερος από τον Σείριο. Ο Βέγας πλησιάζει το Ηλιακό Σύστημα με ταχύτητα 13,5 χιλιόμετρα το δευτερόλεπτο (δηλαδή 48.600 χιλιόμετρα την ώρα). Δεν θα κάψει, όμως, τη Γη, αφού η αρκετά σημαντική ιδία κίνηση που έχει (0,35΄΄ ανά έτος) φανερώνει ότι δεν κατευθύνεται ακριβώς προς εμάς: Θα έλθει σε μία ελάχιστη απόσταση 17,2 ετών φωτός μετά από 290 χιλιάδες γήινα έτη, οπότε και θα μας προσπεράσει και θα αρχίσει να απομακρύνεται. Σε 210 χιλιάδες έτη θα διαδεχθεί τον Σείριο ως ο φωτεινότερος αστέρας (έως -0,81 θα φθάσει το φαινόμενο μέγεθός του) σε όλο τον γήινο νυκτερινό ουρανό και θα παραμείνει ο φωτεινότερος επί 270 χιλιάδες έτη.
Περιαστρικός δίσκος
Ο Βέγας περιβάλλεται ακόμα από περιαστρικό δίσκο, γεγονός που αναφέρεται και στο μυθιστόρημα επιστημονικής φαντασίας του Καρλ Σαγκάν Contact. Ο δίσκος ανακαλύφθηκε από τον δορυφόρο IRAS καθώς υπήρχε περισσεία υπέρυθρης ακτινοβολίας που προερχόταν από την περιοχή του Βέγα. Μετέπειτα έρευνες έδειξαν ότι ο δίσκος έχει ακτίνα 120 ΑΜ και φαίνεται κατά μέτωπο. Έρευνες από το διαστημικό τηλεσκόπιο Σπίτζερ, το οποίο τράβηξε υψηλής ανάλυσης εικόνες στο υπέρυθρο του Βέγα, έδειξαν ότι ο δίσκος έχει ακτίνα 330 ΑΜ στα 24 νανόμετρα, 543 ΑΜ στα 70 και 815 ΑΜ στα 160, που αποτελείται από σωματίδια με διαστάσεις 1 ως 50 nm. Αυτή η σκόνη προέρχεται από ένα δίσκο συντριμμιών και όχι από ένα πρωτοπλανητικό δίσκο.
Εξωτερικοί σύνδεσμοι
Κατηγορία:Αστέρες κύριας ακολουθίας τύπου A Κατηγορία:Αντικείμενα Bayer Κατηγορία:Λύρα (αστερισμός)
Κέιτ Χάντσον
Η Κέιτ Γκάρι Χάντσον (Kate Garry Hudson, 19 Απριλίου 1979) είναι Αμερικανίδα ηθοποιός, κωμικός και επιχειρηματίας. Έγινε γνωστή το 2001 στην ταινία Σχεδόν Διάσημοι, για τον οποίο κέρδισε Χρυσή Σφαίρα και ήταν υποψήφια για Όσκαρ Β' Γυναικείου Ρόλου. Στην συνέχεια πρωταγωνίστησε στις ταινίες Πώς να Χωρίσετε σε 10 Μέρες (2003), Η Έλεν Εκπαιδεύεται (2004), Το Αντικλείδι (2005), Στους Δύο Τρίτος Δε Χωρεί (2006), Προσεχώς ... Ζάπλουτοι (2008), Νύφες σε Πόλεμο (2009), Nine (2009), Deepwater Horizon (2016).
Έχει ιδρύσει το Fabletics, μια εταιρεία fitness από την JustFab.
Βιογραφία
Η Χάντσον γεννήθηκε στο Λος Άντζελες της Καλιφόρνια και είναι κόρη της βραβευμένης με Όσκαρ ηθοποιού Γκόλντι Χον και του ηθοποιού, κωμικού και μουσικού Μπιλ Χάντσον. Οι γονείς της χώρισαν όταν ήταν 18 μηνών και η ίδια με τον μεγαλύτερο αδερφό της, τον ηθοποιό Όλιβερ Χάντσον, μεγάλωσαν στο Κολοράντο και την Καλιφόρνια από την μητέρα τους και τον φίλο της, ηθοποιό Κερτ Ράσελ.
Η Χάντσον έχει αναφέρει ότι "δεν έχει καμιά σχέση" με τον βιολογικό της πατέρα και ότι θεωρεί ως πατέρα της τον Ράσελ. Έχει περιγράψει την μητέρα της ως "την γυναίκα από την οποία έχω μάθει τα περισσότερα και η οποία έχει κάνει μια ζωή με έναν τρόπο από την οποία μπορώ να εμπνευστώ". Έχει τέσσερα ετεροθαλή αδέρφια : τις Emily και Zachary Χάντσον, από τον δεύτερο γάμο του βιολογικού της πατέρα με την ηθοποιό Σίντυ Γουίλιαμς ; την Lalania Χάντσον, από την σχέση του βιολογικού της πατέρα με κάποια άγνωστη γυναίκα ; και τον Γουάϊατ Ράσελ, από την σχέση της μητέρας του με τον Κερτ Ράσελ.
Η Χάντσον έχει ιταλική (η πατρική γιαγιά της), ουγγρο-ιουδαϊκή (η μητρική γιαγιά της), αγγλική και γερμανική καταγωγή. Μεγάλωσε με ιουδαϊκή ανατροφή. Όπως και η μητέρα της, η Χάντσον πιστεύει στον βουδισμό.
Το 1997 αποφοίτησε από το Crossroads, ένα κολέγιο στην Σάντα Μόνικα. Έγινε αποδεκτή στο Πανεπιστήμιο της Νέας Υόρκης αλλά αποφάσισε να ακολουθήσει μια καριέρα στην υποκριτική αντί για προπτυχιακές σπουδές στο πανεπιστήμιο.